b'\n_START_ARTICLE_\nOralsex\n_START_PARAGRAPH_\nOralsex (fra latin os, oris, \xc2\xabmunn\xc2\xbb) eller munnsex er en fellesbetegnelse p\xc3\xa5 alle former for seksuell aktivitet der en bruker munnen for \xc3\xa5 stimulere kj\xc3\xb8nnsorganene. Oralsex omfatter blant annet fellatio, det vil si suging av en manns penis, og cunnilingus, slikking av en kvinnes ytre kj\xc3\xb8nnsorgan og klitoris.\n_START_SECTION_\nMotivasjon\n_START_PARAGRAPH_\nM\xc3\xa5let med oralsex er ofte nytelse, men det kan v\xc3\xa6re mange andre bakenforliggende motiver. Noen bruker det som et middel for \xc3\xa5 unng\xc3\xa5 utroskap fra partnerens side , eller for \xc3\xa5 \xc3\xb8ke sin status i ei gruppe. _NEWLINE_Noen mener at oralsex er mindre intimt enn vaginalsex fordi man ikke kan ligge ansikt til ansikt, og fordi det bare er den ene partneren som f\xc3\xa5r stimulering (med mindre man bruker 69-stillinga).\n_START_SECTION_\nGraviditet\n_START_PARAGRAPH_\nEn kvinne kan ikke bli gravid av oralsex i seg selv dersom man passer p\xc3\xa5 at s\xc3\xa6d ikke kommer i kontakt med skjeden etterp\xc3\xa5.\n_START_SECTION_\nHistorie\n_START_PARAGRAPH_\nMunnsex har blitt praktisert av mennesker gjennom historien. Man kan se det p\xc3\xa5 vaser fra antikkens Hellas, templer bygd p\xc3\xa5 900-tallet i India og ogs\xc3\xa5 spillekort p\xc3\xa5 1800-tallet. Det tidligste beviset p\xc3\xa5 fellatio er, if\xc3\xb8lge Thierry Leguay, fra oldtidens Egypt og myten om Osiris og Iris. Osiris ble drept av broren sin og delt opp i biter. S\xc3\xb8steren Iris satte bitene sammen igjen, men penisen manglet tilfeldigvis. En kunstig penis ble lagd av leire, og Iris bl\xc3\xa5ste nytt liv i Osiris ved \xc3\xa5 suge p\xc3\xa5 den._NEWLINE_I antikkens Roma forsto en fellatio som best\xc3\xa5ende av aktiv og passiv part. Den aktive var den som fikk fellatio utf\xc3\xb8rt p\xc3\xa5 seg, mens den passive var den som utf\xc3\xb8rte det. Dersom det var to menn involvert, var det sosialt akseptert \xc3\xa5 v\xc3\xa6re den \xc2\xabaktive\xc2\xbb parten, alts\xc3\xa5 den som mottok fellatio, siden det \xc3\xa5 v\xc3\xa6re den aktive ble ansett for \xc3\xa5 v\xc3\xa6re i tr\xc3\xa5d med det romerske vir-idealet (mannsidealet). Det \xc3\xa5 v\xc3\xa6re passiv, derimot, ble ansett som skamfullt siden man tok rollen som \xc2\xabkvinne\xc2\xbb. Men ogs\xc3\xa5 en mann som utf\xc3\xb8rte oralsex p\xc3\xa5 ei kvinne, ble ansett for \xc3\xa5 v\xc3\xa6re en mann med lav moral. Det var viktig \xc3\xa5 framst\xc3\xa5 som hygienisk og ren blant romere, men genitaliene ble forst\xc3\xa5tt som noe urent. Munnen, som var noe som skulle v\xc3\xa6re rent, ble derfor smusset til i kontakt med genitaliene._NEWLINE_Kamasutra, ei bok skrevet i India p\xc3\xa5 300-tallet, har et kapittel dediktert til auparishtaka (oralt samleie) med \xc3\xa5tte beskrivelser av hvordan man kan utf\xc3\xb8re fellatio._NEWLINE__NEWLINE_Spor etter at oralsex var et tabubelagt tema kan man finne i (hovedsakelig gamle) lovverk som ulovliggj\xc3\xb8r oralsex. Et slikt eksempel kunne man blant annet finne i lovverket til staten Alabama i USA fram til 2014\n_START_SECTION_\nFellatio\n_START_PARAGRAPH_\nEn person som utf\xc3\xb8rer fellatio p\xc3\xa5 noen, refereres gjerne til som den aktive parten, mens den som mottar er den passive parten._NEWLINE_Fellatio inneb\xc3\xa6rer at man bruker munnen for \xc3\xa5 stimulere en penis og/eller testiklene, og kan fungere som et forspill til vaginal- eller analsex, eller som en egen aktivitet for seg selv. Det g\xc3\xa5r ut p\xc3\xa5 at en sexpartner tar en manns penis i munnen og beveger munnen fram og tilbake over penisen for \xc3\xa5 etterlikne bevegelsene til vaginalt eller analt samleie._NEWLINE_En mann som f\xc3\xa5r fellatio utf\xc3\xb8rt p\xc3\xa5 seg, ende opp med \xc3\xa5 ejakulere i partnerens munn. Noen liker \xc3\xa5 svelge det, mens andre ikke gj\xc3\xb8r det. Det er ikke farlig \xc3\xa5 svelge s\xc3\xa6den dersom mannen ikke har noen seksuelt overf\xc3\xb8rbare sykdommer. _NEWLINE_Noen f\xc3\xa5 menn klarer ogs\xc3\xa5 \xc3\xa5 utf\xc3\xb8re munnsex p\xc3\xa5 seg selv, s\xc3\xa5kalt autofellatio.\n_START_SECTION_\nCunnilingus\n_START_PARAGRAPH_\nEn person som gir cunnilingus, bruker munnen til \xc3\xa5 stimulere enten vagina eller klitoris._NEWLINE_Noen kvinner sier at de har lettere for \xc3\xa5 f\xc3\xa5 orgasme med cunnilingus enn med vaginalsex. Dette kan komme av at det er lettere \xc3\xa5 stimulere klitoris n\xc3\xa5r man gir oralsex, og at en del kvinner ikke kan komme uten at klitoris stimuleres._NEWLINE__NEWLINE_N\xc3\xa5r kvinner utf\xc3\xb8rer oralsex p\xc3\xa5 seg selv, kalles dette autocunnilingus. Imidlertid krever dette voldsom fleksibilitet i rygg og muskler, og det er det ingen dokumentasjon av at det er gjort blant mennesker.\n_START_SECTION_\nUngdommer og unge voksne\n_START_PARAGRAPH_\nStudier tyder p\xc3\xa5 mange debuterer tidlig med oralsex . Rundt 70\xc2\xa0% hadde hatt oralsex i en studie av 2562 svenske elever som gikk siste\xc3\xa5ret p\xc3\xa5 videreg\xc3\xa5ende skole._NEWLINE_425 amerikanske niendeklassinger ble spurt i en unders\xc3\xb8kelse hvorfor de hadde munnsex. De fem grunnene som ble oppgitt flest ganger, var 1) nytelse, 2) for \xc3\xa5 forbedre forhold, 3) for \xc3\xa5 forbedre popularitet, 4) nysgjerrighet og 5) fordi det var mindre risikabelt enn vaginalsex.\n_START_SECTION_\nSmittefare\n_START_PARAGRAPH_\nDersom den ene partneren har kj\xc3\xb8nnssykdommer, kan den andre bli smittet. Dette gjelder for eksempel herpes, gonor\xc3\xa9 og hiv. Sistnevnte har imidlertid lavere smitterisiko enn vaginal- og analsex._NEWLINE_En annen sykdom som det har v\xc3\xa6rt fokus p\xc3\xa5 i forbindelse med oralsex, er papillomaviruset, fordi det knyttes til kreft. Dette gjelder spesielt hos menn siden kvinner blir vaksinert mot denne sykdommen. Forskere setter den \xc3\xb8kte forekomsten av kreft i svelget i tilknytning til oralsex med mange partnere og smitte av papillomaviruset.\n_START_SECTION_\nOralsex blant dyr\n_START_PARAGRAPH_\nFlygehunder utf\xc3\xb8rer av og til oralsex p\xc3\xa5 partneren sin, spesielt p\xc3\xa5 hannen for \xc3\xa5 forlenge den p\xc3\xa5f\xc3\xb8lgende parringa.'